Plaaswerker dam bestuurder met misskraper byArgieffoto bloot ter illustrasie. (Foto: Unsplash) “Dit was ’n oomblik van waansin.” Só sê die eienaar van Wilhelmsheim Melkery in die omgewing van Philippi in die Wes-Kaap nadat ’n jarelange werknemer van die plaas sy plaasbestuurder dié naweek met ’n misskraper bygedam het. Die betrokke werknemer (40) word nou aangekla van aanranding met die doel om ernstig te beseer. Die beseerde plaasbestuurder moes steke aan sy kop en arm ontvang en sal Maandag weer op sy pos wees. Jan Visagie, eienaar van Wilhelmsheim Melkery, sê aan Maroela Media dat die werknemer Saterdag laatmiddag by die hek van Visagie se huis, naby die melkstalle, aangekom het. Daar word soggens en saans op die plaas gemelk en die werknemer was in dié stadium aan diens. Die werknemer wou Visagie glo in kennis stel van ’n foutiewe waterpyp, maar Visagie sê hy kon aan die werker se houding sien dat die man onder die invloed van alkohol was. Visagie vertel dat hy die werknemer terug na die melkstalle gestuur het terwyl hy ’n apparaat om die werknemer se alkoholvlakke te toets in die huis gaan haal het. Visagie en sy plaasbestuurder is toe na die melkstalle waar Visagie gevra het om die werknemer se alkoholvlakke te toets. Die werknemer het geweier en sy werkgewer beledigings en dreigemente toegesnou. Volgens Visagie het hy dit daar gelaat. “Ek het vir die plaasbestuurder gesê dis reg, ons kan hom nie dwing nie. Ons sal maar met ’n dissiplinêre proses begin. Ek het toe omgedraai en geloop.” Hy sê dat hy byna by die deur van die melkstalle uit was toe hy ’n gestoei agter hom hoor. Hy het omgedraai en gesien hoe die werknemer die plaasbestuurder met ’n instrument waarmee die melkkoeie se mis geskraap word, oor die kop slaan. “Die ironie is dat die bestuurder niks met die hele ding te doen gehad het nie. Ek het die heeltyd gepraat,” sê Visagie. Visagie en van die ander werknemers het ingegryp om die werknemer tot bedaring te bring. Die owerhede, insluitend die plaaslike AfriForum-buurtwag, is ontbied en Visagie is toe terug huis toe. Dit is tóé dat die werknemer na bewering ook vir Visagie bestorm het. “Ek het ’n afstandbeheer hek. Ek het die hek oopgemaak en was omtrent by die hek in toe hy met ’n spitvurk aangehardloop gekom het.” Volgens Visagie het die hek baie stadig begin toemaak. Hy het pepersproei by hom gehad en dit in die rigting van die werknemer gespuit. Dit het hom genoeg tyd gegun sodat die hek kon toegaan. “Toe sien ek daar jaag hy met my kombi weg.” Hy vertel dat die werknemer die sleutels van die kombi by hom gehad het, aangesien hy die een is wat die plaaswerkers se kinders skool toe neem. Die werknemer het egter nie toestemming om die kombi oor die naweek, veral nie onder moontlike invloed van alkohol, te bestuur nie, verduidelik Visagie. Die werknemer is by die eerste vierringtingkruising in die omgewing deur lede van AfriForum se buurtwag voorgekeer en in hegtenis geneem. Kapt. FC Van Wyk, woordvoerder van die polisie, het bevestig dat die werknemer Dinsdag in die Athlone-landdroshof verskyn het op aanklag van aanranding met die doel om ernstig te beseer. Visagie sê dat die werknemer al tussen 12 en 13 jaar vir hom werk. “Ek is teleurgesteld. Hy was [my regterhand] onder die werkers. Hy het die koeie se inseminasie gedoen en die skoolkinders rondgery.” Visagie het dit Donderdagoggend duidelik gestel dat die voorval nié ’n plaasaanval was nie.